Η **Swarovski** είναι αυστριακή εταιρεία παραγωγής προϊόντων πολυτελείας από γυαλί με παγκόσμιες πωλήσεις. Η οικογενειακή επιχείρηση που ιδρύθηκε από τον Ντάνιελ Σβαρόφσκι το 1895 εδρεύει στο Βάττενς στο Τιρόλο της Αυστρίας. Ο Ρόμπερτ Μπουχμπάουερ είναι διευθύνων σύμβουλος από τον Μάρτιο του 2020.

Η εταιρεία χωρίζεται σε τρεις σημαντικούς τομείς της βιομηχανίας: τη Swarovski Crystal Business που παράγει κυρίως κρύσταλλα , κοσμήματα και αξεσουάρ, τη Swarovski Optik ,που παράγει οπτικά όργανα όπως τηλεσκόπια ,διόπτρες και κιάλια και τη Tyrolit , κατασκευαστής εργαλείων λείανσης, πριονίσματος, διάτρησης, καθώς και προμηθευτής εργαλείων και μηχανών.

Ιστορία
-------

Διαφήμιση της εταιρείας του 1899 με λογότυπο το λουλούδι εντελβάις
Ο Ντάνιελ Σβαρόφσκι (1862–1956) γεννήθηκε στη βόρεια Βοημία (τώρα Τσεχική Δημοκρατία), 20 χλμ. από τα σημερινά σύνορα με την Πολωνία. Ο πατέρας του κατείχε ένα μικρό εργοστάσιο γυαλιού. Εκεί ο νεαρός Ντάνιελ ειδικεύτηκε στην τέχνη της κοπής γυαλιού. Το 1892 κατοχύρωσε με δίπλωμα ευρεσιτεχνίας μια ηλεκτρική μηχανή κοπής που διευκόλυνε την παραγωγή κρυστάλλου .

Το 1895, ο Σβαρόφσκι μαζί με τους χρηματοοικονομικούς σύμβουλους Άρμαντ Κόσμανν και Φραντς Βάις ίδρυσαν την εταιρεία Swarovski, αρχικά γνωστή ως A. Kosmann, D. Swarovski & Co. και εν συντομία KS & Co.  Η εταιρεία δημιούργησε ένα εργοστάσιο κοπής κρυστάλλων στο Βάττενς του Τιρόλου.Το όραμα του Swarovski ήταν να κάνει «ένα διαμάντι προσιτό σε όλους».  

Το 1899, χρησιμοποίησε για πρώτη φορά το λουλούδι εντελβάις στο λογότυπό. Το 1919, ο Σβαρόφσκι ίδρυσε την Tyrolit, εισάγοντας εργαλεία λείανσης και γυαλίσματος στην επιχείρηση κρυστάλλων.

Το 1935, ο γιος του Βίλχελμ δημιούργησε ένα ζευγάρι κιάλια, το οποίο οδήγησε στην ίδρυση της Swarovski Optik 14 χρόνια αργότερα. Η Swarovski Optik κατασκευάζει οπτικά όργανα όπως κιάλια, τηλεφακούς και τηλεσκόπια. 

Το 1977, η Swarovski επεκτάθηκε στο εμπόριο κοσμημάτων στις ΗΠΑ.

Το 1995, προς τιμήν των 100 χρόνων λειτουργίας της εταιρείας ιδρύθηκε το Μουσείο της Σβαρόφκσι, Swarovski Crystal Worlds στο Wattens της Αυστρίας και προβάλλει κρυστάλλινα έργα τέχνης. Κάποια από τα πιο σπουδαία είναι το "Chandelier of Grief" της Yayoi Kusama, το "Crystal Dome" και το κρυστάλλινο δέντρο του Tord Boontje και του σχεδιαστή Alexander McQueen.

Η Νάντγια Σβαρόσφκι, η τρισέγγονη του ιδρυτή, έγινε η πρώτη γυναίκα μέλος της εκτελεστικής επιτροπής της εταιρείας Swarovski το 2012.

Το 2021 ανέδειξε την Τζοβάνα Μπατάλια Ένγκελμπερτ ως την νέα Global Creative Director της Swarovski. Είναι η πρώτη φορά στα 125 χρόνια λειτουργίας της εταιρείας που προσλαμβάνει κάποιον καλλιτεχνικό διευθυντή για όλες τις συλλογές. Τον Φεβρουάριο του 2021 λάνσαρε την πρώτη της συλλογή και τον Σεπτέμβρη του 2021 λάνσαρε την δεύτερη.

Το 2022, σε συνέχεια της εισβολής της Ρωσίας στην Ουκρανία, η εταιρεία αποσύρθηκε από την ρωσική αγορά.

### Ναζιστική περίοδος

Τα μέλη της οικογένειας Σβαρόσφκι ήταν υποστηρικτές του Εθνικού Σοσιαλισμού, και τουλάχιστον έξι από τα μέλη ήταν ενταγμένα στο κόμμα πριν από την προσάρτηση της Αυστρίας στην Ναζιστική Γερμανία στις 12 Μαρτίου 1938.  Τρεις εβδομάδες νωρίτερα, 500 διαδηλωτές στην τιρολέζικη πόλη Βάττενς πραγματοποίησαν μια πομπή με συνθήματα όπως «Sieg Heil» και «Heil Hitler» .Η πλειονότητα των συμμετεχόντων, σύμφωνα με την αστυνομία, ήταν υπάλληλοι του εργοστασίου Swarovski, μεταξύ των οποίων οι κληρονόμοι της οικογένειας Swarovski Άλφρεντ ,Βίλχελμ και Φρίντριχ Σβαρόσφκι.

Στην έκθεσή του προς την κρατική αστυνομία στις 14 Φεβρουαρίου 1947, ο διοικητής της περιφέρειας του Ίνσμπρουκ αποκάλεσε τον επικεφαλής της εταιρείας Άλφρεντ Σβαρόσφκι «ενθουσιώδες μέλος του NSDAP». Ο Άλφρεντ είχε επαινέσει τον Χίτλερ σε επιχειρηματικές συγκεντρώσεις και έκανε ενέργειες ώστε να να διασφαλίσει ότι «η τιρολέζικη βιομηχανία θα μπορούσε να ενσωματωθεί όσο το δυνατόν πιο ομαλά στην οικονομία της Μεγάλης Γερμανίας και στην εθνικοσοσιαλιστική οικονομική τάξη» 

Κατά τη διάρκεια του πολέμου η εταιρεία επέκτεινε τις επιχειρηματικές της γραμμές, προσθέτοντας λειαντικά ,τηλεσκόπια, κιάλια και άλλες σειρές προϊόντων για τη Βέρμαχτ και το προσωπικό αυξήθηκε από 500 σε σχεδόν 1.200 υπαλλήλους μεταξύ της Προσάρτησης της Αυστρίας το 1938 και του Μαρτίου 1944.Το 1943, λόγω της πολεμικής κατάστασης, η παραγωγή κρυστάλλων απαγορεύτηκε.

Ο Άλφρεντ Σβαρόσφκι είχε πει στο Δικαστήριο του Ίνσμπρουκ μετά τον πόλεμο:

> «Από τη συνεργασία μου με το κόμμα ,εκμεταλλεύτηκα μόνο το γεγονός ότι ήταν δυνατό για μένα ως μέλος του να ξεκινήσω τις απαραίτητες διαπραγματεύσεις για την επιτυχή διατήρηση της εταιρείας με τους αρμόδιους οικονομικούς φορείς του Ράιχ.»
> 
> 

Ο ιστότοπος του ομίλου Swarovski παραλείπει την αναφορά στη ιστορία της εταιρείας στη διάρκεια της ναζιστικής περιόδου.

Προϊόντα
--------

Δοχείο από κρύσταλλα Swarovski
Η Swarovski παράγει προϊόντα όπως κρυστάλλινα γλυπτά από γυαλί, μινιατούρες, κοσμήματα, στρας, διακοσμητικά σπιτιού και πολυελαίους.

Όλα τα προϊόντα φέρουν ένα λογότυπο, το οποίο από το 1988 φέρει ένα κύκνο. Ο Όμιλος Swarovski περιλαμβάνει τις Tyrolit (κατασκευαστές λειαντικών και κοπτικών εργαλείων), Swareflex (φωτεινά σήματα δρόμου), Swarovski κρύσταλλα (συνθετικοί και φυσικοί πολύτιμοι λίθοι) και Swarovski Optik (οπτικά όργανα όπως κιάλια και τηλεφακοί).

Συλλογές
--------

Η Atelier Swarovski συνεργάζεται με μεγάλους σχεδιαστές για τη δημιουργία συλλογών κοσμημάτων, καθώς και αντικειμένων διακόσμησης.

Οι Viktor & Rolf, Ζαν-Πολ Γκοτιέ, Φρέντρικσον Σταλλάρντ, Ζάχα Χαντίντ,Τζον Πόσον, Ντάνιελ Λίμπεσκιντ, Καρλ Λάγκερφελντ,Κρίστοφερ Κέιν, Μαίρη Κατράντζου, Άιρις Άπφελ, Στίβεν Γουέμπστερ, Άννα Ντέλο Ρούσο και Τζέισον Γου έχουν σχεδιάσει συλλογές για την Atelier Swarovski. Η Πενέλοπε Κρουζ είναι η σημερινή σχεδιάστρια για τις συλλογές της Atelier Swarovski.

Παράλληλα πραγματοποιούν συνεργασίες με εταιρείες όπως η Nike,
 Rosenthal και η Supreme, 
 λανσάροντας συλλεκτικά προϊόντα που φέρουν και την υπογραφή της Σβαρόφκσι. 

Το 2020 η νέα καλλιτεχνική διευθύντρια του ομίλου, Τζιοβάνα Ένγκελμπερτ συνεργάστηκε με την απόγονο της οικογένειας Σβαρόφκσι, Μαρίνα Ραφαήλ, για την σχεδίαση και παραγωγή της πρώτης συλλογής τσαντών στα 125 χρόνια ιστορίας του οίκου.

Στο χώρο του θεάματος
---------------------

Η Μέριλιν Μονρόε φοράει κρύσταλλα Swarovski στη ταινία *Οι άντρες προτιμούν τις ξανθές*
Τα κρύσταλλα Swarovski έχουν προωθηθεί σε σειρά ταινιών, θεατρικών παραγωγών και επιδείξεων μόδας τα τελευταία εκατό χρόνια.

Όλα τα κοσμήματα της ταινίας *Οι άντρες προτιμούν τις ξανθές* με πρωταγωνίστρια τη Μέριλιν Μονρόε ήταν από κρύσταλλα Swarovski. Επιπλέον, η τιάρα που φορούσε η Όντρεϊ Χέπμπορν στη κομεντί *Πρόγευμα στο Τίφανις* ήταν διακοσμημένη με κρύσταλλα Swarovski.

H Swarovski έχει συνεργαστεί επίσης με τη Victoria's Secret και τα Fashion Shows της για αρκετά χρόνια.

Παραπομπές
----------

1. ↑  Vahrner, Alois (13 Μαρτίου 2020). «Spektakuläre Änderung: Markus Langes-Swarovski verlässt Geschäftsführung». *Tiroler Tageszeitung Online* (στα Γερμανικά). Ανακτήθηκε στις 16 Νοεμβρίου 2020.
2. ↑  Pederson, Jay P.· Thomson Gale (Firm) (2000). *International directory of company histories. Vol. 30*. Detroit, Mich.: St. James Press. σελ. 422. ISBN 978-1-55862-671-3. 769045562.
3. ↑  Arande. «Kryształy Swarovskiego». *Arande* (στα Πολωνικά). Ανακτήθηκε στις 17 Νοεμβρίου 2020.
4. 1 2  Callan, Georgina O'Hara (2008). *The Thames & Hudson dictionary of fashion and fashion designers* (Νέα έκδοση). London: Thames & Hudson. σελ. 248. ISBN 978-0-500-20399-6. 227016688.
5. 1 2 3 4 5  «Swarovski». Αρχειοθετήθηκε από το πρωτότυπο στις 14 Δεκεμβρίου 2019.
6. ↑  Bozzo, Paul (1998). *Cost-effective laboratory management*. Philadelphia: Lippincott-Reaven. σελ. 407. ISBN 0-397-58773-2. 38937488.
7. ↑  Davis, Dominic-Madori (20 Δεκεμβρίου 2019). «Swarovski crystal heiress Marina Raphael explains how she achieved record-breaking sales by selling smaller handbags, donating to charity, and using snail mail to reach customers» (στα Αγγλικά). Business Insider. Ανακτήθηκε στις 2 Νοεμβρίου 2022.
8. ↑  «Swarovski Crystal Worlds: Ένα μουσείο που θα ανακαλύψτε τον κρυστάλλινο κόσμο του Swarovski». Travelstyle. 4 Φεβρουαρίου 2018. Ανακτήθηκε στις 2 Νοεμβρίου 2022.
9. ↑  Cruz, Nicole (9 Οκτωβρίου 2019). «There's a Breathtaking Swarovski Museum Hidden In the Mountains of Austria». *Esquire* (στα Αγγλικά). Conde Nast. Ανακτήθηκε στις 2 Νοεμβρίου 2022.
10. ↑  Szmydke, Paulina· Szmydke, Paulina (28 Φεβρουαρίου 2014). «Viktor & Rolf to Design for Atelier Swarovski». *WWD* (στα Αγγλικά). Ανακτήθηκε στις 16 Νοεμβρίου 2020.
11. ↑  Μανδράκου, Λίνα (18 Νοεμβρίου 2021). «Giovanna Battaglia-Engelbert: H πιο κομψή γυναίκα της μόδας». *Look mag*. Athens Voice. Ανακτήθηκε στις 2 Νοεμβρίου 2022.
12. ↑  Καρακαση, Πεννυ (18 Μαΐου 2020). «Giovanna Battaglia-Engelbert: H πιο κομψή γυναίκα της μόδας». Harper's Bazaar. Ανακτήθηκε στις 2 Νοεμβρίου 2022.
13. ↑  Παπούλη, Χρύσα (17 Φεβρουαρίου 2021). «Η Giovanna Battaglia Engelbert είναι η νέα καλλιτεχνική διευθύντρια της Swarovski και η πρώτη συλλογή της είναι πραγματικά εντυπωσιακή». Marie Claire. Ανακτήθηκε στις 2 Νοεμβρίου 2022.
14. ↑  Diaz, Michelle (8 Σεπτεμβρίου 2021). «Swarovski Reveals A Fresh New Look With Collection II» (στα Αγγλικά). The Daily Front Row. Ανακτήθηκε στις 23 Σεπτεμβρίου 2021.
15. ↑  Lewis, Sam (8 Μαρτίου 2022). «Swarovski becomes latest brand to pull out of Russia amid Ukraine invasion» (στα Αγγλικά). Professional Jeweller. Ανακτήθηκε στις 23 Σεπτεμβρίου 2021.
16. ↑  «Φεύγει και η Swarovski από τη ρωσική αγορά εξαιτίας της εισβολής στην Ουκρανία». Mixani Toux Ronou. 8 Μαρτίου 2022. Ανακτήθηκε στις 2 Νοεμβρίου 2022.
17. ↑  Schreiber, Horst. (1994). *Wirtschafts- und Sozialgeschichte der Nazizeit in Tirol*. Innsbruck: Österreichischer StudienVerlag. ISBN 3-901160-35-3. 34045844.
18. ↑  «Swarovskis Kampf mit seiner NS-Vergangenheit - derStandard.at». *DER STANDARD* (στα Γερμανικά). Ανακτήθηκε στις 16 Νοεμβρίου 2020.
19. ↑  «Swarovski in der NS-Zeit». *ERINNERN: NATIONALSOZIALISMUS UND HOLOCAUST* (στα Γερμανικά). Ανακτήθηκε στις 17 Νοεμβρίου 2020.
20. 1 2  «History - Swarovski Group». *www.swarovskigroup.com* (στα Αγγλικά). Swarovski Group. Ανακτήθηκε στις 17 Νοεμβρίου 2020.
21. ↑  Szmydke, Paulina (28 Φεβρουαρίου 2014). «Viktor & Rolf to Design for Atelier Swarovski». *WWD* (στα Αγγλικά). Ανακτήθηκε στις 17 Νοεμβρίου 2020.
22. ↑  «Swarovski x Nike Air Force 1LXX: Τα πιο λαμπερά αθλητικά παπούτσια που έχετε φορέσει ποτέ». *Insider*. 23 Νοεμβρίου 2021. Ανακτήθηκε στις 29 Σεπτεμβρίου 2022.
23. ↑  Le, Michael (12 Νοεμβρίου 2021). «The Swarovski x Nike Air Force 1 Is Built With Retroreflective Crystals». *Sneaker News* (στα Αγγλικά). Ανακτήθηκε στις 29 Σεπτεμβρίου 2022.
24. ↑  Tanias, Konstantinos (8 Ιουνίου 2022). «Η Swarovski ενώνει τις δυνάμεις της με τη Rosenthal για τη δημιουργία μιας tableware συλλογής». *Glow*. Ανακτήθηκε στις 29 Σεπτεμβρίου 2022.
25. ↑  Lieblein, Sofia (27 Ιουλίου 2021). «Swarovski X Rosenthal; The Signum Collection». *Flaunt* (στα Αγγλικά). Αρχειοθετήθηκε από το πρωτότυπο στις 28 Σεπτεμβρίου 2022. Ανακτήθηκε στις 29 Σεπτεμβρίου 2022.
26. ↑  Dahlgren, Peter (24 Απριλίου 2019). «The Supreme x Swarovski collection». *NSS Magazine* (στα Αγγλικά). Ανακτήθηκε στις 29 Σεπτεμβρίου 2022.
27. ↑  Παπούλη, Χρύσα (17 Φεβρουαρίου 2021). «Η Giovanna Battaglia Engelbert είναι η νέα καλλιτεχνική διευθύντρια της Swarovski και η πρώτη συλλογή της είναι πραγματικά εντυπωσιακή». *Marie Claire*. Ανακτήθηκε στις 29 Σεπτεμβρίου 2022.
28. ↑  Λεμονιά, Μαρία (8 Ιανουαρίου 2022). «Η Ελληνίδα της οικογένειας Swarovski και η σχέση της με την κόρη της Μαντόνα, Λούρδη». *New Money*. Ανακτήθηκε στις 29 Σεπτεμβρίου 2022.
29. ↑  Davis, Dominic-Madori (17 Μαρτίου 2021). «Swarovski crystal heiress Marina Raphael explains how she achieved record-breaking sales by selling smaller handbags, donating to charity, and using snail mail to reach customers». *Flaunt* (στα Αγγλικά). Ανακτήθηκε στις 29 Σεπτεμβρίου 2022.
30. ↑  Beghelli, Chiara (5 March 2021). «Swarovski vira verso il lusso e non esclude più la Borsa». *Il Sole 24* (Milan): σελ. 30.
31. ↑  «The Film and Stage History of Beaded Jewelry - Superstar Swarovski Crystals». *SWCreations*. Ανακτήθηκε στις 17 Νοεμβρίου 2020.
32. ↑  «Pop culture to palaces: 120 years of Swarovski crystal». *www.cbsnews.com* (στα Αγγλικά). CBS News. 25 Δεκεμβρίου 2015. Ανακτήθηκε στις 17 Νοεμβρίου 2020.
33. ↑  «See the VS Fashion Show Outfit That Boasts 450,000 Crystals». *Us Weekly* (στα Αγγλικά). 2 Νοεμβρίου 2016. Ανακτήθηκε στις 17 Νοεμβρίου 2020.